7UP ทุ่มอีก 550 ลบ. ซื้อหุ้น “โกลด์ ชอร์ส” เพิ่มเป็น 41% คาดเพิ่มรายได้-กำไรระยะยาว
บอร์ด 7UP เคาะทุ่มงบอีก 550 ลบ. ซื้อหุ้น "โกลด์ ชอร์ส" ผู้ผลิตน้ำประปา เพิ่ม 36% รวมถือเป็น 41% คาดเพิ่มรายได้-กำไรระยะยาว
บอร์ด 7UP เคาะทุ่มงบอีก 550 ลบ. ซื้อหุ้น "โกลด์ ชอร์ส" ผู้ผลิตน้ำประปา เพิ่ม 36% รวมถือเป็น 41% คาดเพิ่มรายได้-กำไรระยะยาว
24 ก.ค. 2563

บริษัท เซเว่น ยูทิลิตี้ส์ แอนด์ พาวเวอร์ จำกัด (มหาชน) หรือ 7UP ระบุว่า ที่ประชุมคณะกรรมการบริษัทเมื่อวานนี้ (23 ก.ค.) อนุมัติการเข้าลงทุนในโครงการผลิตน้ำประปาในจังหวัดภูเก็ต ด้วยการเข้าลงทุนในบริษัท โกลด์ ชอร์ส จำกัด (GS) จำนวน 36% คิดเป็นมูลค่า 550 ล้านบาท
โดยเป็นซื้อหุ้นจากบริษัท เวิลด์ ออเนอร์ เทรดดิ้ง จำกัด ส่งผลภายหลังการเข้าลงทุนครั้งนี้ทำให้บริษัทถือหุ้นใน GS เพิ่มเป็น 41% จากเดิมที่ถืออยู่ 5% ขณะที่ GS ยังมีผู้ถือหุ้นอื่นที่สำคัญ ได้แก่ บริษัท บางกอก เดค-คอน จำกัด (มหาชน) หรือ BKD ถือหุ้น 40% และนายสุวิชา พานิชผล ถือหุ้น 17.75% เป็นต้น
ทั้งนี้ คณะกรรมการบริษัทได้มอบอำนาจให้คณะกรรมการบริหารเจรจาเกี่ยวกับการจ่ายเงินค่าตอบแทนในการเข้าซื้อหุ้น GS ในแต่ละงวด โดยกำหนดให้การชำระเงิน และการโอนซื้อขายหุ้นแล้วเสร็จภายในเดือนมกราคม 2564 โดยเงินลงทุนดังกล่าวจะมาจากการออกและเสนอขายหุ้นกู้แปลงสภาพ มีวงเงินที่ได้รับการอนุมัติจากที่ประชุมสามัญผู้ถือหุ้นประจำปี 2563 ไม่เกิน 650 ล้านบาท และเงินทุนหมุนเวียนในกิจการของบริษัท
สำหรับ GS มีธุรกิจพัฒนาระบบสาธารณูปโภคด้านการประปา ทั้งการบริหารจัดการน้ำดิบ พัฒนาระบบผลิต และจ่ายน้ำประปาแบบครบวงจร ผลิตน้ำสะอาดเพื่ออุตสาหกรรม โดยพื้นที่ดำเนินการโครงการในปัจจุบัน ตั้งอยู่ที่จังหวัดพังงาและภูเก็ต โดยได้รับสัมปทานประกอบกิจการประปาจากกระทรวงทรัพยากรธรรมชาติและสิ่งแวดล้อม ทั้งนี้ GS ได้ดำเนินการบริหารจัดการน้ำประปาทั้งระบบในพื้นที่ตำบลไม้ขาวและตำบลสาคู จังหวัดภูเก็ต และมีแผนการขยายพื้นที่ให้บริการน้ำประปาให้ครอบคลุมพื้นที่อื่นที่ขาดแคลนน้ำต่อไป
ทั้งนี้บริษัทคาดว่าจะได้รับประโยชน์จากการเข้าลงทุนในครั้งนี้ เนื่องจาก GS ประกอบธุรกิจผลิตน้ำประปา และจำหน่ายน้ำประปา เพื่อเป็นการเพิ่มศักยภาพในการดำเนินงานของบริษัท ซึ่งการเข้าทำรายการในครั้งนี้ จะมีส่วนช่วยในการสร้างรายได้ และผลกำไรที่แน่นอนให้แก่บริษัทในระยะยาว ซึ่งจะส่งผลดีต่อการดำเนินงานของบริษัท อีกทั้ง เป็นการขยายไปยังธุรกิจอื่น เพื่อกระจายความเสี่ยงทางธุรกิจให้มีความหลากหลาย และครอบคลุมให้สอดคล้องกับผลดำเนินงานของบริษัท